ΕΛΕΓΧΟΣ ΤΩΝ ΟΙΚΟΝΟΜΙΚΩΝ ΚΑΤΑΣΤΑΣΕΩΝ ΓΙΑ ΤΟ ΟΙΚΟΝΟΜΙΚΟ ΕΤΟΣ ΠΟΥ ΕΛΗΞΕ ΣΤΙΣ 31 ΔΕΚΕΜΒΡΙΟΥ 2008

ΠΙΝΑΚΑΣ ΠΕΡΙΕΧΟΜΕΝΩΝ

Έκθεση του ανεξάρτητου ελεγκτή

Ισολογισμός

Λογαριασμός οικονομικού αποτελέσματος

Πίνακας ταμειακών ροών

Κατάσταση μεταβολών του καθαρού ενεργητικού

Λογιστικές μέθοδοι και σημειώσεις στις οικονομικές καταστάσεις

Ανεξάρτητη έκθεση αξιοπιστίας

Ανεξάρτητη έκθεση αξιοπιστίας

Πρoς τη διοίκηση του

Ευρωπαϊκού Ελεγκτικού Συνεδρίου

Εξετάσαμε εάν οι χρηματοοικονομικοί πόροι που χορήγησε η Ευρωπαϊκή Επιτροπή στο Ευρωπαϊκό Ελεγκτικό Συνέδριο (εφεξής «το Συνέδριο») χρησιμοποιήθηκαν για τους προβλεπόμενους σκοπούς και εάν οι ελεγκτικές διαδικασίες που θεσπίστηκαν από τους διατάκτες παρέχουν τις αναγκαίες εγγυήσεις ώστε να διασφαλίζεται η συμμόρφωση των χρηματοοικονομικών πράξεων με τους εφαρμοστέους κανόνες και κανονισμούς για τους χρηματοοικονομικούς πόρους που διατέθηκαν και χρησιμοποιήθηκαν για την περίοδο από 1ης Ιανουαρίου 2008 έως 31 Δεκεμβρίου 2008.

Την ευθύνη για την τήρηση των βιβλίων και αρχείων, καθώς και για τη θέσπιση και συνεχή εφαρμογή κατάλληλων ελέγχων, φέρει η διοίκηση τoυ Συνεδρίoυ. Η ευθύνη μας συνίσταται στη διατύπωση γνώμης βάσει της εξέτασής μας.

Πραγματοποιήσαμε την εξέτασή μας σύμφωνα με το διεθνές πρότυπο σχετικά με τις δεσμεύσεις αξιοπιστίας «Assurance Engagements other than Audits or Reviews of Historical Financial Information» (ISAE 3000), όπως αυτό έχει εγκριθεί από το Σώμα Ελεγκτών Επιχειρήσεων (Institut des Réviseurs d'Entreprises). Σύμφωνα με το εν λόγω πρότυπο, οφείλουμε να σχεδιάζουμε και να πραγματοποιούμε την εξέτασή μας κατά τρόπο ώστε να ανιχνεύεται με εύλογη βεβαιότητα κάθε περίπτωση λανθασμένης χρησιμοποίησης των πόρων η οποία επηρεάζει σημαντικά τα βιβλία του Συνεδρίου. Κατά κύριο λόγο, το έργο μας συνίστατο στην εξέταση, βάσει δοκιμαστικών και δειγματοληπτικών ελέγχων, αποδεικτικών στοιχείων ελέγχου προς στήριξη του ότι:

— οι πόροι που χορηγήθηκαν στο Συνέδριο χρησιμοποιήθηκαν για τους προβλεπόμενους σκοπούς,

— οι ελεγκτικές διαδικασίες που θεσπίστηκαν παρέχουν τις αναγκαίες εγγυήσεις ώστε να διασφαλίζεται η συμμόρφωση των χρηματοοικονομικών πράξεων με τους εφαρμοστέους κανόνες και κανονισμούς.

Οι ακόλουθοι κανόνες και κανονισμοί υπήρξαν τα κριτήρια που χρησιμοποιήσαμε για την εξέτασή μας:

— κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό (εφεξής «ο προϋπολογισμός») των Ευρωπαϊκών Κοινοτήτων (εφεξής «ο δημοσιονομικός κανονισμός»),

— κανoνισμός (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (εφεξής «οι κανόνες εφαρμογής»),

— απόφαση αριθ. 36/2007 τoυ Ευρωπαϊκού Ελεγκτικoύ Συνεδρίoυ σχετικά με τους εσωτερικoύς κανόνες για την εκτέλεση τoυ πρoϋπoλoγισμoύ του, που εγκρίθηκε στις 12 και τις 19 Ιουλίου 2007. Οι εν λόγω διατάξεις περιλαμβάνονται στις διαδικασίες που θεσπίστηκαν με τις συνθήκες, ή στις συμφωνίες που πραγματοποιήθηκαν δυνάμει αυτών, όσον αφορά την επιχειρησιακή διαδικασία που συνδέεται με την εκτέλεση τoυ πρoϋπoλoγισμoύ.

Ιδιαίτερα, χρησιμοποιήθηκαν ως κριτήρια οι εξής εσωτερικοί κανόνες:

— άρθρο 7 — Υπογραφές — «Καθένα από τα εμπλεκόμενα μέρη στην κατάρτιση, τον έλεγχο και την καταχώριση πράξεων για τη βεβαίωση ή την είσπραξη εσόδων ή για την ανάληψη ποσών και την πραγματοποίηση πληρωμών, υπογράφει και δηλώνει την ημερομηνία ανάμιξής του»,

— άρθρο 9 — Κατασκευαστικά έργα — «Προτού εγκρίνει το Συνέδριο οποιαδήποτε συμβατική υποχρέωση σχετικά με τέτοιου είδους έργα, η υπεύθυνη υπηρεσία υποβάλλει επεξηγηματικό έγγραφο που να αιτιολογεί τη συμβατότητα του έργου με το δημοσιονομικό πλαίσιο»,

— άρθρο 16 — Πραγματοποίηση πληρωμών — «Ο υπόλογος εκτελεί τις εντολές πληρωμής που ορίζονται στο άρθρο 80 του δημοσιονομικού κανονισμού αφού ελέγξει τις υποχρεωτικές λεπτομέρειες που αναφέρονται στα άρθρα 103 παράγραφος 1 και 104 των κανόνων εφαρμογής»,

— άρθρο 23.1 — Μεταβιβάσεις πιστώσεων — «Δυνάμει του άρθρου 21 του δημοσιονομικού κανονισμού, καθορίζεται ειδικός προορισμός για τις πιστώσεις ανά τίτλο και κεφάλαιο· τα κεφάλαια υποδιαιρούνται περαιτέρω σε άρθρα και θέσεις»,

— άρθρο 23.2 — Μεταβιβάσεις πιστώσεων — «Κάθε αίτημα για μεταβίβαση συνοδεύεται από διευκρινίσεις ως προς την ανεπάρκεια των πιστώσεων. Το αίτημα μεταβίβασης υπογράφεται από τον αρμόδιο διευθυντή»,

— άρθρο 24 — Μεταφορές πιστώσεων — «Ο αρμόδιος διατάκτης καταρτίζει κατάσταση που παρουσιάζει το διαθέσιμο υπόλοιπο των αναλήψεων υποχρεώσεων· το υπόλοιπο αυτό προσαρμόζεται στους λογαριασμούς του προϋπολογισμού λαμβάνοντας υπόψη τις προς ακύρωση πιστώσεις και εμφαίνει τις προς μεταφορά πιστώσεις»,

— άρθρο 26 — Απογραφή περιουσιακών στοιχείων — «Η απογραφή των ενσώματων ακινητοποιήσεων τηρείται σε βάση δεδομένων»,

— άρθρο 27 — Ελάχιστες διαδικασίες διαχείρισης και εσωτερικού ελέγχου — «Οι διαδικασίες διαχείρισης και εσωτερικού ελέγχου καταρτίζονται από τους διατάκτες σύμφωνα με τα ελάχιστα πρότυπα εσωτερικού ελέγχου που ενέκρινε το Συνέδριο. Το αρμόδιο για τον προληπτικό έλεγχο άτομο (…) χειρίζεται κάθε πράξη του προϋπολογισμού (…). Εάν το αρμόδιο για τον προληπτικό έλεγχο άτομο βεβαιώσει ότι η εν λόγω πράξη πληροί τις απαιτήσεις του άρθρου 47 παράγραφος 3, των κανόνων εφαρμογής, την επικυρώνει και τεκμηριώνει την επικύρωσή της.»

Θεωρούμε ότι η εξέτασή μας παρέχει εύλογη βάση για τη διατύπωση της γνώμης μας.

Βάσει των εργασιών μας, όπως περιγράφονται στην παρούσα έκθεση, δεν υπέπεσε στην αντίληψή μας κανένα στοιχείο που να μας ωθεί να θεωρήσουμε ότι, από κάθε ουσιαστική πλευρά και βάσει των κριτηρίων που παρατέθηκαν ανωτέρω:

α) οι πόροι που χορηγήθηκαν στο Συνέδριο δεν χρησιμοποιήθηκαν για τους προβλεπόμενους σκοπούς·

β) οι ελεγκτικές διαδικασίες που θεσπίστηκαν δεν παρέχουν τις αναγκαίες εγγυήσεις ώστε να διασφαλίζεται η συμμόρφωση των χρηματοοικονομικών πράξεων με τους εφαρμοστέους κανόνες και κανονισμούς.

Μοναδικός στόχος της έκθεσής μας είναι ο αναφερόμενος στην πρώτη παράγραφο, καθώς και η πληροφόρησή σας. Η έκθεση δεν πρέπει να χρησιμοποιηθεί για οποιονδήποτε άλλο σκοπό, ούτε να κοινοποιηθεί σε τρίτους, εκτός από τη δημοσίευση στην Επίσημη Εφημερίδα της Ευρωπαϊκής Ένωσης.